จับตา! สภาฯพิจารณา “งบประมาณปี 66” วาระแรก วงเงิน 3.18 ล้านลบ.
สภาผู้แทนราษฎร เตรียมพิจารณาร่างพระราชบัญญัติ (พ.ร.บ.) งบประมาณรายจ่ายประจำปี 2566 วาระแรก วงเงิน 3.18 ล้านล้านบาท ด้านฝ่ายค้านเตรียมปีดตก หลังพบร่างงบประมาณไม่ตอบโจทย์การฟื้นฟูประเทศหลังสถานการณ์โควิด-19
สภาผู้แทนราษฎร เตรียมพิจารณาร่างพระราชบัญญัติ (พ.ร.บ.) งบประมาณรายจ่ายประจำปี 2566 วาระแรก วงเงิน 3.18 ล้านล้านบาท ด้านฝ่ายค้านเตรียมปีดตก หลังพบร่างงบประมาณไม่ตอบโจทย์การฟื้นฟูประเทศหลังสถานการณ์โควิด-19
31 พ.ค. 2565

ผู้สื่อข่าวรายงานว่า วันนี้ (31 พ.ค. 2565) เป็นวันแรกที่ประชุมสภาผู้แทนราษฎร จะพิจารณาร่างพระราชบัญญัติ (พ.ร.บ.) งบประมาณรายจ่ายประจำปี 2566 วาระแรก ซึ่งจะใช้เวลาการพิจารณาจำนวน 3 วัน (31 พ.ค. – 2 มิ.ย. 2565) โดยร่าง พ.ร.บ.งบประมาณฯ ฉบับนี้ มีวงเงินงบประมาณอยู่ที่ 3.185 ล้านล้านบาท เพิ่มขึ้นจากปีงบประมาณ 2565 จำนวน 85,000 ล้านบาท หรือเพิ่มขึ้นร้อยละ 2.74 แบ่งเป็น
หากพิจารณาการจัดทำงบประมาณของรัฐบาลในปี 2566 นี้ จะเห็นได้ว่า งบประมาณหลักคล้ายกับปีที่ผ่านมา ซึ่งนำไปจ่ายเงินเดือน และค่าตอบแทนข้าราชการ พนักงานและลูกจ้างภาครัฐ นำไปใช้จ่ายในโครงการต่างๆ ของแต่ละกระทรวงและหน่วยงานภาครัฐ กันไว้เป็นงบกลาง ชำระหนี้ภาครัฐ
อย่างไรก็ตาม ก่อนหน้านี้ นพ.ชลน่าน ศรีแก้ว ผู้นำฝ่ายค้าน  เปิดเผยว่า พรรคร่วมฝ่ายค้านพิจารณารายละเอียดร่าง พ.ร.บ.งบประมาณฯ 2566  พบว่า ค่อนข้างมีความสุ่มเสี่ยงมาก โดยเฉพาะปีนี้เป็นปีที่วิกฤต ทั้งโควิด-19 สงคราม เศรษฐกิจ ความขัดแย้งต่างๆ แต่วิธีการจัดงบประมาณไม่ตอบสนองในการแก้ปัญหาให้กับประเทศ ทำให้พรรคฝ่ายค้านเห็นตรงกันว่า ไม่สามารถรับร่าง พ.ร.บ.งบประมาณฯ ฉบับนี้ได้ ต้องโหวตลงมติไม่รับร่าง เพราะการงดออกเสียงเป็นวิธีการลงคะแนนในภาวะงบประมาณปกติ การงดออกเสียงคือการแสดงมารยาท แต่ร่าง พ.ร.บ.งบประมาณฯ 2566 ดูแล้ว คงปรับแก้อะไรไม่ได้ ดังนั้น จึงไม่มีประโยชน์อะไรที่จะไปงดออกเสียง
ขณะที่นายอนุทิน ชาญวีรกูล หัวหน้าพรรคภูมิใจไทย ประเมินว่า ฝ่ายค้านจะทำทุกอย่าง เพื่อให้เกิดผลกระทบต่อรัฐบาล ดังนั้น รัฐบาลไม่ใช่ทำแค่ให้ผ่าน แต่จะทำให้เห็นว่า รัฐบาลมีเสียงเข้มแข็งเพียงพอ เพื่อให้มีความเชื่อมั่นจะได้ง่ายต่อการอภิปรายไม่ไว้วางใจ
สอดคล้องกับ พล.อ.ประวิตร วงษ์สุวรรณ หัวหน้าพรรคพลังประชารัฐ กล่าวด้วยน้ำเสียงมั่นใจว่า ร่าง พ.ร.บ.งบประมาณฯ 2566 จะผ่านการพิจารณาอย่างแน่นอน และ ครม.จะได้ไปต่อจนถึงอภิปรายไม่ไว้วางใจ และจะผ่านไปได้ เป้าหมายคือทำงานหลักให้ประเทศจนครบอายุรัฐบาล